દાબેલી તો નવા જમાનાની વાનગી ગણાય પરંતુ કચ્છની જૂની મીઠાઈઓ એકદમ સ્વાદિષ્ટ અને રિચ હોય છે. અહીંની મીઠાઈઓ પર સિંધનો પ્રભાવ ઘણો. મોટા ભાગે ઘીની મીઠાઈઓ બને. આવી જ એક વાનગી એટલે અડદિયા. (અને મેસૂબ પણ ખરો!) ગાંધીધામના ચાવલા ચોકમાં અને ભુજમાં આવેલી શોપ ‘ખાવડા મેસૂબ ઘર’માં મળતા અડદિયા છે અદ્ભુત, ઘીથી લથપથ અને એકદમ આગવો એવો ગરમ મસાલો ધરાવે છે. (અહીંની ખાજલીને તેઓ ‘પકવાન’ કહે અને આ નમકીન ‘પકવાન’ દુનિયાની તમામ ‘ખારી’ને ભૂલાવી દે એવા હોય છે. આ પકવાન પણ કચ્છની પોતાની વાનગી ગણાય, અને એટલી જ પોતિકી આઈટમ છે ગુલાબપાક.) તમે અંજીરપાક, ટોપરાપાક, બદામપાક જેવી મિઠાઈઓના નામ તો સાંભળ્યા હશે પણ આ ગુલાબપાક ગુલાબની પાંખડીઓમાંથી બને છે. દૂધ-માવાથી બનતી આ મિઠાઈનો સ્વાદ એકદમ નવતર હોય છે. કચ્છમાં એક એવો મોટો વર્ગ છે જેને ગુલાબપાકનું રીતસર બંધાણ હોય!